|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

*Sarajevo, 11.9.2025. godine*

*MEDIJIMA*

**SAOPĆENJE ZA MEDIJE**

**Osim nekoliko pozitivnih koraka, reformska dinamika zastala**

Evropska komisija je na osmom sastanku Odbora za stabilizaciju i pridruživanje između Evropske unije i Bosne i Hercegovine, održanom 11. septembra 2025. godine u Sarajevu, ocijenila kako je, osim nekoliko pozitivnih koraka, reformska dinamika zastala. Komisija je pozvala bh. vlasti da poduzmu sve relevantne korake iz Preporuke Evropske komisije iz 2022. godine i ulože dodatne napore u ispunjavanju 14 ključnih prioriteta iz Mišljenja iz 2019. godine.

Komisija je pozdravila usvajanje Zakona o zaštiti ličnih podataka i Zakona o graničnoj kontroli, kao i Strategije o integrisanom upravljanju granicom, koji su važni za ispunjavanje osam koraka iz Preporuke Komisije iz 2022. godine. Pozdravljeno je potpisivanje sporazuma o saradnji BiH sa Frontexom i Eurojustom te pozitivni koraci poduzeti kroz uspostavljanje Kontakt tačke za Europol. Komisija je pozdravila provođenje lokalnih izbora u oktobru 2024. godine, te kontinuirano potpuno usklađivanje BiH sa Zajedničkom vanjskom i sigurnosnom politikom EU i angažovanost u regionalnoj saradnji.

Evropska komisija je pozvala na usvajanje zakona o sudovima BiH i zakona o Visokom sudskom i tužilačkom vijeću BiH (VSTV) usklađene s evropskim standardima i mišljenjima Venecijanske komisije i naglasila važnost nastavka implementacije mjera integriteta i rada Odjela u VSTV-u za provođenje postupka po izvještajima.

Naglašena ja važnost imenovanja glavnog pregovarača i pregovaračkog tima, pripreme državnog plana za usvajanje *acquis-a* te imenovanje državnog koordinatora za IPA-u.

Evropska komisija je pozvala bh. vlasti da hitno imenuju sudije Ustavnog suda BiH, podsjetivši da su odluke Ustavnog suda konačne i da ih svi trebaju poštovati. Komisija očekuje od bh. vlasti usvajanje zakonodavstva vezanog za finansiranje političkih stranaka, kao i provedbu ustavnih i izbornih reformi, posebno onih koje se odnose na implementaciju presuda Evropskog suda za ljudska prava.

Vlasti su pozvane na brzu implementaciju Revidirane državne strategije za rad na predmetima ratnih zločina. Nadalje, pozvane su da unaprijede koordinaciju na svim nivoima vlasti u upravljanju granicom i migracijama, kao i da unaprijede funkcionisanje javne administracije te borbu protiv korupcije. Komisija je naglasila važnost osiguranja slobode govora i medija, te zaštite novinara.

Delegacija BiH je informisala i zatražila podršku Evropske komisije u riješavanju problema cestovnih prijevoznika i profesionalnih vozača iz BiH u Evropskoj uniji, te najavila inicijativu za povećanje izvoznih kvota kalifornijske pastrmke na tržište EU.

Evropska komisije je pozvala bh. vlasti da usvoje i dostave Plan reformi BiH, te je ponovljeno da će, ako do kraja septembra Plan ne bude dostavljen, uslijediti smanjenje alokacije za dodatnih 10% iz Plana rasta za Zapadni Balkan.

Komisija očekuje da BiH unaprijedi ekonomsko i finansijsko upravljanje, a bh. vlasti trebaju izmijeniti zakone o konkurenciji i državnoj pomoći.

Delegacija BiH je informisala Komisiju da je usvojeno nekoliko važnih prijedloga zakona, a među kojima poseban značaj za ispunjavanje obaveza na evropskom putu imaju Prijedlog zakona o regulatoru, prijenosu i tržištu električne energije u BiH, set od šest zakona vezanih za zaštitu intelektualnog vlasništva, te Prijedlog zakona o mjernim jedinicama u BiH. Također, usvojeno je i nekoliko strateških dokumenata kao što je Strateški plan za ruralni razvoj.

Evropska komisija je pozdravila poduzete korake u otklanjanju diskriminatorne prakse isključivanja određenih lijekova s kantonalnih lista lijekova u četiri kantona Federacije BiH, te čestitala BiH na pridruživanju Evropskom savezu za praksu, kao i na pokretanju AEO (eng. Authorized Economic Operator) programa.

Evropska komisija je pozvala bh. vlasti na usvajanje cjelodržavne strategije ribarstva, strategije razvoja nauke, strategije pametne specijalizacije, cjelodržavne strategije regionalnog razvoja itd. Bh. vlasti su pozvane i na uvođenje jedinstvenog broja za hitne slučajeve 112, donošenje zakona o elektronskim komunikacijama, zakona o elektronskim medijima itd.

Evropska komisija je informisala da, bez Plan reformi BiH, neće biti moguće provesti procjenu investicijskih projekata u sklopu Investicijskog okvira za Zapadni Balkan (WBIF), koji se finansiraju putem Instrumenta za reforme i razvoj (RDF).

**O 8. sastanku Odbora za stabilizaciju i pridruživanje između EU i BiH**

Osmim sastankom Odbora za stabilizaciju i pridruživanje između EU i BiH, sa strane BiH kopredsjedavala je direktorica Direkcije za evropske integracije Elvira Habota. Sa strane EU sastankom je kopredsjedavala Barbara Jesus-Gimeno iz Glavne uprave Evropske komisije za proširenje i istočno susjedstvo (DG ENEST), a video porukom se obratila direktorica za Zapadni Balkan u DG ENEST-u Valentina Superti. Sastankom Odbora za stabilizaciju i pridruživanje završen je osmi ciklus sastanaka između EU i BiH, a u fokusu su bile teme vezane za politički i ekonomski kriterij te sektore trgovine, industrije, carina i oporezivanja, poljoprivrede i ribarstva, unutrašnjeg tržište i konkurencije, prometa, energije, okoliša, inovacija, informacijskog društva i socijalne politike. Ovo je jedno od zajedničkih tijela EU i BiH, osnovanih u skladu sa SSP-om, a o njegovom radu možete saznati više na stranici Direkcije: <https://www.dei.gov.ba/bs/stabilization-agreement>

.

Direkcija za evropske integracije